
Lek med følelser

Oversatt av Lena M. Bakke

MINISERIE: MENNENE FRA MADDOX HILL


Skarpt intellekt og kunstneriske sjeler. I Seattles fremste arkitektfirma jobber kun de aller beste. Dette er del en i Mennene fra Maddox Hill.

Kjære leser.

For mange år siden hadde jeg latterlig mange forskjellige administrative jobber i New York, for å betale regninger mens jeg prøvde meg som forfatter og sanger. En av de jobbene var for et stort arkitektfirma på Manhattan. Mens jeg arkiverte og hentet kaffe, fanget en av arkitektene oppmerksomheten min. Vi kan kalle ham Javier. Høy og mørk, med skulderlange tykke, svarte lokker og dype, mystiske øyne, en fløyelsmyk stemme og haugevis av talent. Jeg var for sjenert til å snakke med fyren, utover å overrekke beskjeder, men jøss, han gjorde inntrykk. Så ikke rart at min nåværende helt er administrerende direktør i et stort arkitektfirma. Det er en hyllest til alle sexy arkitekter.

Varme hilsener fra

Shannon McKenna

«Jeg ble lurt.»

Av erfaring visste Drew Maddox at det var lurt å holde stemmen rolig når han snakket med den hissige onkelen, men ingenting ville hjelpe ham i dag.

«Skaden er den samme!» Malcolm Maddox slengte den sammenkrøllede bunken med billige sladderblader på konferansebordet. «Alle som ser dette, vil tro at du bare er en kokainsniffende tulling som liker attenåringer! Hvorfor i helvete var du på festen til den kjeltringen i utgangspunktet? Hva i svarte tenkte du?»

Drew pustet ut og telte sakte til ti. Bildene i sladderpressen var av ham, henslengt på en sofa, med skjorten åpen. Han virket omtåket og forvirret, og en ung kvinne i svart miniskjørt og med store bryster som svulmet ut av en ettersittende sølvtopp, satt skrevs over ham.

«Jeg prøvde å hjelpe en venninne», gjentok Drew. «Hun fant ut at lillesøsteren var på den festen. Hun kom ikke inn selv, men hun visste at jeg pleide å henge med den fyren for mange år siden, så hun ba meg se etter søsteren.»

«Vi skulle egentlig spise middag med Hendrick og Bev i kveld», sa onkel Malcolm rasende. «Tenkte du engang på det før du endte i dette kaoset?»

«Jeg husker middagen, ja», sa Drew. Hendrick Hill hadde vært partner med Malcolm lenge, og han var medgrunnlegger av arkitektfirmaet deres, Maddox Hill. Drew hadde alltid likt fyren, selv om han var formell og alvorlig.

«Så leser Bev om fylleorgien din hjemme hos Arnold Sobel, hos frisøren!» Malcolm spiddet bladene med fingeren. «Hun ser administrerende direktør i ektemannens firma på disse pornografiske bildene. Hun ble sjokkert, Drew.»

«Det var ingen fylleorgie, onkel, og jeg ville aldri …»

«Skinnhellige drittsekk», knurret Malcolm. «Han var frekk nok til å frese til meg om moral og offentlig fremtreden. For Hendrick spiller det ingen rolle hvor mange arkitektpriser du har vunnet hvis du er en rundbrenner. Han mener at du er en byrde nå, og hvis han overbeviser resten av styret, har han nok stemmer til å sparke deg, uansett hva jeg sier.»

«Jeg vet det», sa Drew. «Men jeg ble lurt på den festen. Noen spilte kortene sine godt.»

Malcolm gryntet sint. «Ser vel mer ut som du leker deg. Og hvis styret sparker deg, vil klientene våre tro at vi er svake. Det er ydmykende!»

Jeg ble lurt. Han måtte slutte å gjenta det. Onkel Malcolm ville ikke høre det, så nå kunne han like gjerne holde kjeft.

PR-katastrofe eller ei, han kunne ikke ha gjort noe annerledes. Da venninnen hans, Raisa, oppdaget at noen hadde tatt med seg lillesøsteren, Leticia, på en av Arnold Sobels fordervede fester, var hun livredd for at den unge kvinnen skulle bli et offer i et hus fullt av fulle, dopede playboyer.

Da Leticia sluttet å svare på telefonen, fikk Raisa panikk. Hvis ikke Drew hadde grepet inn, hadde hun tvunget seg inn på Sobels fest selv, med en pistol.

Det ville ha endt ille. Spesielt for Raisa. Kanskje for alle.

Drew kunne ikke la det skje.

I ettertid oppdaget han selvsagt at Leticia aldri hadde vært på festen. Han og Raisa hadde blitt lurt. Målet var hele tiden Drew.

Men onkel Malcolm ville ikke høre det.

«Jeg ble lurt.» Han visste at ordene ikke hjalp, men kunne ikke slutte å gjenta dem. «Bildene var iscenesatt. Fotografen lå på lur.»

«Hvis det er noe jeg hater mer enn en bortskjemt drittsekk som tror verden er til for hans nytelse, så er det en sutrekopp», snerret onkelen. «Lurt, du liksom. Du er for pokker en marineinfanterist! Felt av en gjeng halvnakne showjenter?»

Ava, lillesøsteren hans, grep inn. «Onkel Malcolm, tenk på det», sa hun. «Drew er ingen sutrekopp. En opprører og en rotekopp, kanskje, men han har alltid tatt ansvar. Og dette er så gjennomtenkt. Hvordan de jentene angrep ham …»

«Ser ikke ut som noe angrep for meg. Ser ut som en helsikes orgie!»

«Noen forteller deg en historie, onkel», insisterte Ava. «Ikke vær så naiv.»

«Ha. Jeg ser bare at broren din ikke bryr seg det minste om ryktet og fremtiden til firmaet som jeg har brukt livet mitt på å skape! Hvis Hendrick bruker makten sin til å få deg sparket som administrerende direktør, kan jeg ikke hindre ham. Så begynn å finpusse CV-en din. Fra i dag er du jobbsøker. Vær tøff nok til å treffe Hendrick i kveld. Han kan gi deg avgjørelsen sin da. Men jeg er ferdig med alt tullet ditt.»

Onkel Malcolm trampet ut av rommet med stokken hamrende mot gulvet.

Drew lente seg forover og masserte den verkende tinningen. «Jeg står over middagen med Hendrick», sa han oppgitt. «Jeg har blitt ydmyket nok for en dag.»

«Nei, da ser det ut som du erkjenner skyld», sa Ava ettertenksomt. «Du må komme på middagen, Drew. Jeg har en idé.»

Drew kikket på søsteren. «Hvis noe kan få dette til å føles verre, er det de fire ordene du nettopp sa.»

«Ikke vær så feig», skjente Ava. «Dette firmaet trenger deg som administrerende direktør. Du er Maddox Hills nye ansikt. Du er for pokker arkitekturens nye ansikt. Ingen andre har det som trengs for å lede alle de store karbonslukende byggeprosjektene som du har på gang. Det var du som vant prisen Global Award for Sustainable Architecture, og AIA COTE …»

«Du trenger ikke å ramse opp CV-en min. Jeg vet hva den inneholder.»

«Og så Green Academi-konkurransen, og det er bare de øko-greiene», fortsatte Ava. «Du er Mr. Krysslaminert-bærekraftig-tømmer-er-fremtiden. Maddox Hill kan ikke følge tidsånden uten deg. Alle vil stå i kø for å takke meg til slutt. Du får se.»

At hun trodde det, overrasket ham ikke. Søsteren hadde krøllete blondt hår, store koboltblå øyne, en råflott kropp, voldsom karisma og veldig, veldig god selvtillit. Hun kunne få alle til å gjøre som hun ville, spesielt menn. Han var den eneste som motsto henne. Hun var tross alt lillesøsteren hans.

Alt sank fortsatt inn. Alt han sto i fare for å miste. Kontrollen over designprosjektene sine, mange hadde han holdt på med i årevis. Men mest av alt hatet han tanken på å miste Beyond Earth Project. Han hadde satt i gang det i samarbeid med robotteknologiavdelingen i Maddox Hill Foundation. Det hadde gitt unge arkitekter og ingeniører muligheten til forske på problemene med bosettinger på månen og Mars.

Prosjektet var noe den avdøde faren deres virkelig ville ha likt.

«Jeg foreslår ikke at du skal sjarmere Hendrick eller onkel Malcolm», sa Ava. «Det er en kvinnejobb. Forloveden din skal gjøre den tyngste jobben. Du skal bare smile og nikke.»

«Hvilken forlovede?» spurte Drew forundret. «Må jeg finne en forlovede før middagen i kveld? Da ligger listen høyt, selv for en vill rundbrenner som meg.»

«Nei, storebror, hun er allerede funnet for deg. Det slo meg mens onkel Malcolm raste. Vi må kjempe mot denne falske historien, og jeg har den perfekte mothistorien. Og hun er tilfeldigvis i nærheten i dag!»

«Hva i helsike snakker du om? Hvem er her?»

«Din fremtidige brud», erklærte Ava.

Drew var sjokkert. «Av, du spøker, ikke sant?»

«Nei! En midlertidig forlovelse. Bare noen få måneder for å få deg over bøygen. Du har møtt henne en gang, da du hadde permisjon fra Irak. Du stakk innom for å besøke meg på studenthuset i Seattle. Husker du Jenna, romvenninnen min?»

«Hun lille med rødblondt hår og briller? Hun som sølte en mugge sangria på meg?»

«Det er jenta. Jeg skulle ta en kaffe med henne før Wexler-presentasjonen hennes på Curtis Pavilion i ettermiddag, men onkel Malcolm var så opprørt at jeg måtte utsette det for å roe ham ned. Ikke at det hjalp mye.»

«Hvilken presentasjon?»

«Jenna er en biomekanisk ingeniør, og hun startet sitt eget bionikkfirma for noen år siden. Hun designer mekaniske proteser. Hjerneaktivert, kunstige nerver, sanserespons. Ekte romaldergreier. Jeg har håndtert PR-en deres, og hun er nominert til Wexler-prisen for fremragende biomedisinsk ingeniørarbeid. Hun holdt sin innledende presentasjon for komiteen i dag. Målet hennes er å sørge for at alle som trenger det, får tilgang på rimelige, velfungerende mekaniske armer. Hun er genial, hun er fokusert, hun er omsorgsfull … kort og godt er hun perfekt.»

«Men hvorfor?» Han ristet på hodet. «Hvorfor skulle hun gjøre dette for meg? Og hvorfor skulle noen tro det? Og hva i helvete er poenget?»

«De vil tro det, og de vil elske det», sa Ava. «Ikke undervurder meg, brutter, jeg er et geni.»

«Jeg vil ikke lyve», sa Drew.

«Du må bekjempe ild med ild», sa Ava alvorlig. «Vil du gi opp og ødelegge onkel Malcolms selskap i stedet for å prøve noe dristig og risikabelt? Noen sprer en falsk historie om deg. At du er en bortskjemt drittsekk som bruker og kaster sårbare, unge kvinner. Historien min er mye bedre. Kjekk opprører, reddet av kjærligheten, og den sosiale samvittigheten hans bråvåkner …»

«Jeg har allerede en sosial samvittighet», knurret han. «Jeg er ingen idiot.»

«Hysj, jeg tenker. Den kyniske villstyringen med et hemmelig ønske i hjertet, som faller for den smarte jenta med briller. Overvunnet av kjærlighetens makt. Å, ja.»

«Hemmelig ønske i hjertet?» Drew hevet et øyenbryn. «Seriøst, Av?»

«Kvinnen lager kunstige armer for folk så de kan klemme barna sine igjen. Skjønner du hvor jeg vil? Følelser. Varme. Forbindelse. Alle lengter etter det.»

«Jeg forstår det, ja, men du er fortsatt gal», sa Drew.

Ava grep nettbrettet på bordet, tastet et par ganger på skjermen og ga det til Drew. «Dette er Jenna. Jeg fikk assistenten min til å filme presentasjonen hennes for Wexler-komiteen. Ta en titt.»

På filmen sto en ung kvinne på den runde scenen i Curtis Pavilion, en av de nyeste Seattle-skyskraperne som Drew hadde designet. Hun var ikledd en elegant, skreddersydd, kort grå kjole og hadde fine bein. De jordbærblonde krøllene var satt opp i en rufsete topp, med løse lokker i alle retninger. Hun hadde cat-eye-briller, med knallgrønn innfatning.

Drew holdt opp nettbrettet. Kameraet zoomet inn på ansiktet hennes. Den spisse haken, de skjeve brungrønne øynene. Noen fregner. Munnen var fyldig, med en sexy grop i den myke overleppen, malt med knallrød leppestift. Han slo på lyden på nettbrettet.

« … nye nerveforbindelser, åpner dører til faktiske følelser», sa hun, med en lav, melodisk stemme. «Å holde en malerpensel. Flette et barns hår. Drible en basketball. Vi tar disse tingene for gitt, men forstår ikke hvilke daglige mirakler de er. Jeg vil at alle skal få disse mulighetene. Takk.»

Det lød entusiastisk applaus. Han dempet den. Ava tok nettbrettet.

«Firmaet hennes heter Arm’s Reach», sa Ava. «Hun har allerede vunnet en rekke priser. Nå sist AI and Robotics International-prisen. Den var på en million dollar. Men hun trenger mer, for å utvikle det som trengs for at folk skal få den spesielle nervekirurgien som følger med noe av teknologien hennes.» Ava stoppet opp. «Hun er søt, også. Men det har du sikkert sett.»

«Av, denne kvinnen er sikkert altfor opptatt med å hjelpe folk med virkelige problemer til å delta i ditt lille teaterprosjekt for å hjelpe meg», sa Drew. «Send meg den filmen.»

«Ja visst.» Et smil spredde seg på Avas lepper da hun tastet på skjermen. «Gjort.» Hun grep mobilen på bordet. «Mrs. Crane?» sa hun. «Er Ms. Somers der? Flott. Ja, bring henne inn. Tusen takk»

«Er Jenna Somers her nå?» Drew ble forskrekket. «Ava, jeg sa aldri ja …»

«Ikke vær dum. Hun er her nå. Hvorfor kaste bort tid? Hennes eller din?» Det banket på døren. «Kom inn!» ropte Ava.

Det var altfor sent å besvare Avas spørsmål slik det fortjente å bli besvart.

Døren var allerede åpen.

Jenna fulgte den hvithårede resepsjonisten over en gangvei som hang over et stort, åpent arbeidsområde. En glassvegg, tre etasjer høy, viste Seattles bylandskap. Deretter gikk de inn i en ekstremt minimalistisk korridor, med polerte trevegger, opplyst av skråstilte takvinduer. Hun hadde i lengre tid hatt lyst til å se den berømte nye Maddox Hill-bygningen i Seattle sentrum, bygd helt og fullt av miljøvennlig, bærekraftig treverk. Ikke overraskende var det vakkert både innvendig og utvendig. Gjennom en åpen kontordør så hun vinduer fra gulv til tak og en praktfull utsikt mot byen. Akkurat som forventet av et verdensberømt arkitektfirma.

Alt var veldig elegant, men hun skulle ønske at Ava hadde holdt den opprinnelige avtalen flere timer tidligere, på kafeen nær Curtis Pavilion, i stedet for å presse Jenna til å komme hit. Hun hadde håpt på en mulighet til å gå gjennom hovedpoengene i presentasjonen med venninnen før hun skulle holde den. Ava var flink til å se alt som var tamt, kjedelig eller gjentakende.

Men hun hadde allikevel kommet seg greit gjennom, og nå var det opp til komiteen. Hun krysset fingre og tær. Wexler-prisen var stor. En halv million dollar ville sparke forskningen hennes forover og sette fart på alle planene.

Kanskje Ava bare ville vise frem Maddox Hills nye hovedkvarter, og i så fall var hun imponert. Onkelen hennes, Malcolm Maddox, var firmaets medgrunnlegger, og selve bygningen var designet av Avas sexy bror, Drew, den beryktede rebellen innen moderne arkitektur.

Resepsjonisten stoppet foran en mahognidør og banket på.

«Kom inn!» ropte Ava.

Dette rommet hadde også store, skråstilte vinduer og en fantastisk utsikt. Solen glødet lavt på horisonten og malte skyene rosa. Ava ga henne et imøtekommende smil, og så reiste mannen ved bordet seg. Jenna bråstoppet og sluttet å puste.

Selve Drew Maddox, i levende live. Avas storebror og arkitekten til de styrtrike. Akkurat nå fokuset for en ny sexskandale.

Og tilfeldigvis også den hun hadde vært lengst og mest intenst forelsket i. Fordi smaken hennes når det gjaldt menn var så ufeilbarlig. Ha.

Hun hadde ikke sett Drew Maddox siden sangria-fadesen på universitetet. Hun hadde flyktet i ren ydmykelse og først vendt tilbake med bøtte og kost etter at han var borte. Han hadde kjørt en brølende motorsykkel inn i solnedgangen og rett inn i hennes villeste sexfantasier.

Hvor han hadde oppholdt seg siden. Det var alltid ham hun endte opp med.

Han var like skjønn nå som han alltid hadde vært. Nei, enda skjønnere. Elleve år hadde gjort ham tettere. Mer solid og moden. Enda større enn hun husket. Han var så høy. Bredskuldret med smal midje. Harde, muskuløse lår. På Drew Maddox så et par dressbukser, en kritthvit skjorte og et silkeslips nesten farlig ut.

Ansiktet hans var så vakkert. Gyllen olivenfarget hud. Mørkt hår. Dype, skråstilte øyne. Lengre og mørkere øyevipper enn en mann trengte. Skarpe kinnbein, en sterk, firskåren hake og fyldige, sensuelle lepper. De mørke øyenbrynene var fascinerende. Han var så kjekk, ikke rart kvinnene kastet seg foran føttene hans, i det minste ifølge tabloidpressen denne morgenen.

Ava så ut til å more seg litt da Jenna endelig slepte blikket vekk.

Pokker. Tatt i å stirre. Og nå rødmet hun selvsagt. Det var noe hun måtte leve med, med lys hud og rødt hår. Fregner og rødming.

«Husker du broren min, Drew?» spurte Ava.

«Selvsagt.» Jenna forsøkte å smile. «Rommet vårt på studenthjemmet. Jeg tror jeg sølte en mugge sangria på deg.»

«Jeg husker det.» Stemmen hans var dyp. «Det var klissete.»

«Jeg fortalte Drew om presentasjonen din», sa Ava. «Jeg sendte ham klippet Ernest filmet for meg.»

Huff. Usikkerheten skjøt gjennom henne. Hadde Drew sett talen hennes?

«Kom inn», insisterte Ava. «Skal jeg be Mrs. Crane komme med kaffe, te eller brus til deg? Ferskpresset juice? Vi har en juicebar.»

«Nei takk. Jeg trenger ingenting.»

«Sitt ned, Jenna. Det er noe vi må spørre deg om.»

«Sett i gang.» Jenna satte seg nervøst i stolen. Drew sto med ryggen til dem og stirret på solnedgangen utenfor vinduet.

Jenna tvang blikket vekk fra den perfekte, muskuløse bakenden hans. «Hva vil dere vite?»

«Eh … Dette er litt pinlig.» Avas blikk gled over Drew og så tilbake til henne. «Men vi har visst litt PR-problemer. Du har vel ikke sett tabloidpressen i dag?»

«Jeg så et par tåpelige overskrifter i morges», innrømte hun. «Men jeg leste ikke artiklene. Ingen følger med på de blekkene uansett.»

Ren løgn. Hun hadde lest alle fire artiklene. Hvert eneste ord. Faktisk hadde hun stirret på bildene til kaffen ble kald og lurt på hva en fyr som Drew Maddox så i de silikonfylte festjentene.

«Trippeltårnenes stjernearkitekt fersket!» lød en overskrift. Over et bilde av Drews Hollywood-kjærestes skulende ansikt sto det: «Bonita rasende! Rebellen Drew Maddox på avveier igjen.»

Drew snudde seg med et bistert ansiktsuttrykk. «Onkel Malcolm er rasende. Men partneren hans, Hendrick Hill, er det virkelige problemet. Hendrick vil ha meg ut av styret av moralske årsaker. Onkelen min eier førti prosent av aksjene, Hendrick har førti, og de øvrige tjue prosentene er kontrollert av resten av styret. Med de bildene vil Hendrick kunne overbevise minst halvparten av dem om at jeg er en risiko. Og jeg får sparken.»

«Å», mumlet Jenna forferdet. «Det er fryktelig. Men du vil sikkert klare deg bra til slutt. Du er en genial arkitekt. Ingen tviler på talentet ditt. Men allikevel er det ille.»

«Det er det, spesielt ettersom bildene ble iscenesatt», fortalte Ava henne. «Han ble lurt.»

En plaget lyd unnslapp Drew. «Ava, må vi virkelig avsløre alle de skitne detaljene?»

«Hun må kjenne til situasjonen. Du ble lurt dit på falske premisser og overfalt. De jentene kastet seg over deg for bildenes skyld. Vi vet ikke hvem som organiserte det, men de har anstrengt seg for å ødelegge for deg. Det er der du kommer inn, Jenna.»

«Jeg?» Jenna så forvirret fra Ava til Drew.

«Vel … vi tenkte bare at …»

«Du tenkte, Av», sa Drew.

«Greit. Jeg, Ava Maddox, tenkte, fordi jeg er et geni, at en lynrask forlovelse kunne gjøre at situasjonen tar seg bedre ut. For å trekke oppmerksomheten vekk fra bildene. For å motvirke Drews sjelløse playboy-image.»

«Lynrask forlovelse med … hvem?» Jennas stemme svant hen. Ansiktet ble hett igjen. «Vent, du kan ikke mene …»

«Jo, nettopp! Deg! Selvsagt.» Venninnens ansikt lyste entusiastisk opp. «Du er perfekt. Smart. Vakker. Respektert i ditt fagfelt. Du hjelper folk på en måte som er konkret og personlig. Den sosiale kreditten din ville hjelpe Drew nå. Dessuten elsker Hendrick romantiske historier. Onkel Malcolm fortalte meg en gang at Hendrick var litt av en rundbrenner selv, før han møtte Bev. Hendrick og Bev er den virkelige utfordringen, men jeg tror du kunne sjarmere dem til overgivelse hvis vi handler raskt og overbevisende. Hvis dere klarer å oppføre dere som dette er opp og avgjort og har vært det lenge.»

Jenna visste ikke hva hun skulle si.

«Vi snakker selvsagt om en midlertidig forlovelse», fortsatte Ava. «Bare til alt oppstyret stilner, og Hendrick roer seg. Jeg ville ikke ha spurt hvis jeg ikke hadde visst at du er enslig for øyeblikket.»

«Akkurat», stotret hun. Nå brant ansiktet hennes virkelig hett. Ydmykelsen forårsaket av eksforloveden Ruperts svik, sved fortsatt. Å bli dumpet til fordel for Ruperts formfulle, blonde praktikant var et hardt slag for hjertet og stoltheten.

«Og dessuten er det en bonus … For det ville vel ikke plage deg å være forlovet en stund mens drittsekken Rupert gifter seg, vel?» påpekte Ava. «Bare noen få måneder.»

«Kanskje ikke», sa Jenna forsiktig.

«Vær Drews armpynt», ba Ava. «Delta på flotte fester, i fantastiske antrekk. Bygg nettverk, få kontakter. Dette stedet er fullt av folk med mer penger enn de vet å bruke. Lær dem å bruke dem på forskningen din. Det er en vinn-vinn-situasjon. Denne kjærlighetshistorien vil være magien som sender Arm’s Reachs profil til himmels. Mer enn noe annet jeg har gjort så langt, enda så genialt det har vært.»

Jenna ristet på hodet. «Jeg er beæret over å bli spurt, men jeg tror ikke det vil fungere.»

«Jeg forstår hvis du ikke vil at firmaet ditt skal forbindes med dette kaoset», sa Drew og gestikulerte mot haugen med tabloidaviser.

«Å, nei», sa hun raskt. «Det er ikke det jeg mener. Men … jeg tror ikke at det ville være troverdig. Han og jeg.»

«Hvorfor ikke?» spurte Ava. «Dere ville være så vakre sammen. Dere blir det ultimate maktparet. Hver av dere med sin egen superkraft.»

«Av, kom igjen!» ramlet det ut av henne. «Jeg er ikke typen hans!»

«Typen?» Drew rynket pannen. «Hvilken type er det? Jeg har ingen type.»

«Du er din egen individuelle type, Jenn», sa Ava beroligende. «Du er helt unik. Kom igjen. Hva tror du? Kan du prøve? For min skyld?»

«Å …» Jennas stemme svant hent. «Jeg vet ikke helt.»

«Ro deg ned», sa Drew bryskt til Ava. «Du valser frem.»

«Selvsagt gjør jeg det!» protesterte Ava. «Fordi jeg har rett! Det ville gagne dere begge.»

Drew grep en stol og satte seg nær henne. Så nært at hun kunne kjenne duften av etterbarberingsvannet. Den var overveldende da han studerte ansiktet hennes.

Han kastet et blikk på Ava. «Tror du virkelig det ville lønne seg for henne? Med tanke på mitt dårlige omdømme?»

«Når jeg begynner å jobbe med denne historien, kan jeg love at det vil være verdt det.» Ava hørtes helt overbevist ut. «Det vil sende profilen hennes i taket.»

Drew vendte blikket mot Jenna igjen. «Jeg liker ikke å gi feil inntrykk av meg selv», sa han. «Men hvis det høres rimelig ut for deg også, er jeg villig til å prøve.»

Rimelig for henne? Ingenting virket rimelig når hun stirret inn i Drew Maddox’ ansikt. Pokker, Jenna. Skjerp deg.

«Hva om vi tar en prøverunde i kveld?» fortsatte Drew. «Ava og jeg skal spise middag med onkel Malcolm, fetteren vår, Harold, og Hendrick og hans kone, Beverly. Bli med oss, bare som følget mitt, ikke min forlovede. Hvis du føler ubehag da, sier du bare nei etter middagen.»

«Virkelig? Ville det ikke være … veldig pinlig?»

Smilet hans var så vakkert. Antydning til smilehull i de smale kinnene. De hypnotisk vakre langvippede øynene studerte henne inngående.

«Selvsagt ville det være pinlig», sa han mildt. «Velkommen til min verden.»

De ordene sendte upassende gysninger nedover ryggraden hennes.

Drew Maddox ventet, med blikket festet på henne. Etter et øyeblikk hevet et av de svarte øyenbrynene seg.

Hun ville ikke tenke på hvor svimeslått hun måtte se ut nå.

Akkurat som i gamle dager. Ava hadde dratt henne med på masse trøbbel på universitetet. Men denne gangen var det bare skuespill, ikke sant? For å sikre mer finansiering til Arm’s Reach. Hun hadde en god sak. Det var verdt det.

Og det ville jo ikke skade noen. Hun løy ikke for noen andre enn de rovgriske sladderavisene og denne snerpete partneren, Hendrick Hill.

Dessuten var hun ikke bundet til det. Hun kunne stikke i kveld hvis det gikk til helvete.

«Ok», sa Jenna sakte. «Vi kan vel prøve med middagen.»

Hun skvatt da Ava klappet henrykt. «Ypperlig!» sa venninnen. «Du har akkurat nok tid til å dra hjem og skifte til middagen. Du kom i en drosje, ikke sant?»

«Jo, men …»

«Jeg ringer en drosje som kan kjøre deg hjem, og jeg … et øyeblikk.» Et gitarriff fra en kjent rockelåt lød fra mobilen på bordet. Ava kikket på skjermen før hun trykte på den og løftet mobilen til øret. «Hei, Ernest. Hva skjer … virkelig? Tre stykker? De er blodtørstige i dag. Ok. Jeg skal be dem skynde seg. Takk.»

Hun la fra seg mobilen, øynene glitret. «Vi har sjansen til å lansere dette nå. Assistenten min, Ernest, har sett tre kjendisfotografer henge i lobbyen, de venter på Drew. Grip muligheten! Bruk dem for en gangs skyld, i stedet for å la dem bruke deg!»

Jenna snappet etter pusten. «Mener du paparazzi? De fulgte etter deg?»

Drews munn strammet seg. «De plager meg fra tid til annen, ja.»

Ava veivet med hånden. «Helt siden han hadde en affære med skuespillerinnen som var i den siste dinosaurfilmen, hva het hun? Bonita Ramon. Det er vanskelig å holde styr på affærene dine. Uansett oppdaget tabloidhaiene at historier om Drew selger aviser selv uten en filmstjerne i armkroken hans. Pengene hans, utseendet, sexlivet …»

«Ava, ikke», sa han.

Ava himlet med øynene. «Din egen feil fordi du er så fotogen. Og? De venter på dere, folkens! Kom dere ut!»

Jenna krympet seg ved tanken på å bli sammenlignet med den strålende filmstjernen Bonita Ramon. «Bare å gå ned dit nå, mener du? Sammen?»

«Vent, Av», sa Drew. «Vi sa at hun kunne trekke seg etter middagen. Hvis hun går ut med meg nå, foran fotografene, er det ingen vei tilbake.»

«Så ta valget nå! Kall det skjebnen, ok?» tagg Ava. «Gå gjennom lobbyen hånd i hånd. Le, smil, flørt, improviser. Grip dagen! Hvis dette skal fungere, kan dere ikke være prøvende eller sjenerte. Dere må slå hardt til og fortsette å slå!»

Drew kastet et blikk på henne og trakk på skuldrene. «Ditt valg, Jenna», sa han. «Ikke la henne presse deg.»

Ava foldet hendene. «Kom igjen, Jenn», ba hun. «Stoler du ikke på meg? Si at du gjør det.»

«Hysj, la meg tenke», sa Jenna fraværende.

Det var vanskelig å tenke, for Drew Maddoxs nærhet skapte kaos i både kropp og sinn.

Drew hadde rett. Hvis de gikk ut nå, kunne hun ikke forandre mening.

Ava hadde også rett. Dette var øyeblikket å forkynne den falske forlovelsen for verden. Hvis det var planen, burde hun bare gjøre det.

Jo, Ava hadde dratt henne med på mye trøbbel før, men det positive var at det var morsomt. Mer moro enn hun noensinne hadde opplevd.

Hun så på Drew, som kikket tilbake uten å smile, med korslagte armer, og plutselig så hun for seg eksforloveden Rupert, som akkurat nå planla bryllupsreisen med Kayleigh, den tjuetre år gamle praktikanten.

Helvete heller. Kjærlighetslivet hennes lå uansett i ruiner. Så hvorfor ikke la en venn utnytte det? Dessuten kunne hun trenge litt distraksjon. Og Arm’s Reach trengte en skikkelig dytt.

«Jeg er med», erklærte hun. «La oss gå ned.»

«Jaaa!» Ava hev seg triumferende opp. «Gå, gå, gå nå! Jeg ringer en bil som kan hente deg utenfor, da får de tid til å ta noen fine bilder av dere sammen. Ikke gå raskt gjennom lobbyen. Og husk å smile. Og …»

«Du detaljstyrer», sa Drew. «Gi deg. Vi fikser dette.»

Til tross for brorens tonefall sluttet ikke den uforbederlige Ava å stråle da hun gjette dem nedover korridoren og inn i en av heisene. Hun vinket da dørene gikk igjen.

Plutselig var Jenna alene med Drew Maddox.

Han luktet så godt. Hun var superoppmerksom på hvor godt buksene hans passet. De brede skuldrene. De bulende bicepsene som fylte jakkeermene, og det var ikke engang den typen ermer som skulle fremheve flotte bicepser.

Si noe, Jenna. Snakk. «Å, jøss. Det var … intenst.»

«Det var det», svarte han. «Altfor intenst. Avas klassiske angrepsrutine. Beklager.»

«Jeg kjenner til den», fortalte hun.

«Å ja? Har hun dratt deg med på ville ting før?»

«I hele studietiden», erkjente hun. «Jeg var en stor nerd som prøvde å presse mekanikk og elektronikk inn i hodet, og Ava ville redde meg fra meg selv. Det var det hellige oppdraget hennes å skaffe meg en passende mengde trøbbel.»

Han lo lavt. «Passende?»

«Å, ja», sa hun. «Det er bare teite tapere som aldri ender i trøbbel.»

Han smilte med vakre, hvite tenner. «Høres ut som noe Av ville si.»

«Hun liker å utfordre meg», sa Jenna. «Få meg ut av komfortsonen.»

«Det er sikkert vanligvis noe bra. Men seriøst, hvis dette er ubehagelig for deg, trenger du ikke å gjøre det. Forstått?»

Så søtt. Hun nikket.

Smilet hans gjorde henne mo i knærne. «Bra. Dørene åpner seg. Siste sjanse til å trekke seg.»

Avgjørelsen ble tatt på et dypt, ordløst sted i sinnet hennes, akkurat da dørene begynte å åpne seg.

Hun heiste seg opp på tærne, grep ham om nakken og trakk ham ned for et hardt kyss.

Drew stivnet et halvsekund, og så ga han seg hen.

Leppene hans var så varme. Hun kjente det silkemyke håret hans. Berørte kinnet hans med den andre hånden og utforsket den korte skjeggstubben og den varme, glatte huden. Hun merket bare så vidt kameraer som blitset og noen som ropte og plystret. De virket så langt unna. Uviktige.

Drew svaiet bakover. «Jøss», mumlet han. «Du overrasket meg.»

«Beklager», hvisket hun tilbake. «Bare en impuls.»

«Ikke unnskyld deg. Jeg stiller opp. Når som helst.»

Hun ventet. «Så?» sa hun. «Skal vi gå ut dit?»

Drew stakk hånden foran døren da den begynte å gli igjen, og de gikk ut, skulder mot skulder, mens kameraene blitset fra alle kanter.

Oppfør deg selvsikkert, tåpelige jente. Smil. Oppfør deg som om Drew Maddox er kjæresten din.

Jøss, det var kraftig liksommagi. Plutselig føltes hun ti centimeter høyere. Brystet og haken hevet seg, ansiktet ble rødt.

De flettet armene i hverandre og grep hverandres hender. Jenna visste ikke hvem som tok initiativet, det var som om det skjedde av seg selv. Sikkerhetsvaktene tok endelig igjen fotografene og hindret dem i å følge dem ut hovedinngangen, og en eldre mann i dress skyndte seg tydelig engstelig mot dem. «Bilen venter, Mr. Maddox», sa han. «Jeg beklager alt dette. Vi ante ikke at de skulle kaste seg over deg slik.»

«Det er ok, Mr. Sykes. La dem ta de bildene de vil, fra andre siden av glasset, men det er fint hvis du holder dem i lobbyen til Ms. Somers’ bil har dratt.»

Drew trakk henne mot den store Mercedes SUV-en ved fortauskanten. «Her er bilen din», sa han. «Møtes vi fortsatt i kveld? Jeg klandrer deg ikke hvis du ombestemmer deg. Paparazziene er en stor plage.»

«Jeg er med», sa hun. «La dem bare prøve seg.»

Hun fikk et smil som fikk fyrverkeri til å eksplodere i hele henne.

Herregud. Ta deg sammen, jente.

«Jeg henter deg kvart over åtte», sa han. «Reservasjonen på Peccati di Gola er klokken kvart på ni. Kan jeg lagre nummeret mitt på mobilen din, så du kan tekste meg adressen din?»

«Selvsagt.» Hun ga ham mobilen og ventet mens han tastet inn nummeret. Han trykte på Ring og ventet på ringelyden.

«Sånn», sa hun og tok tilbake mobilen. «Nå har du meg.»

«Heldige meg», mumlet han. Han kikket på fotografene, som fortsatt ble stoppet av sikkerhetsvaktene, men allikevel tok bilder. «Du er vel ingen skjør blomst?»

«På ingen måte», forsikret hun ham.

«Jeg liker det», sa han. Han hadde allerede åpnet bildøren for henne, men da hun skulle sette seg inn, trakk han henne raskt mot seg og dekket munnen hennes med sin.

Kysset hans var hetere enn det forrige. Pågående, krevende.

Han smakte utrolig. Som ild, som vind. Som solskinn på havet. Fingrene hennes prøvde å grave seg inn i de solide skuldrene, men gled hjelpeløst over jakken uten å få tak.

Leppene hans skilte hennes. Tungespissen hans strøk mot hennes, lokket henne til å gi seg hen. Til gjengjeld lovet kysset hans uendelig nytelse. Det krevde overgivelse på et så dypt og grunnleggende nivå at hun reagerte instinktivt.

Hun smeltet mot ham med en gysning av følelser som overhodet ikke var tilgjort.

Herregud. Panikken skar gjennom hennes da hun forsto hva som foregikk. Han hadde kysset henne som han mente det, og hun hadde svart på samme måte. Like naturlig som å puste.

Hun var virkelig fortapt.

Jenna trakk seg skjelvende unna. Det føltes som en maske ble revet vekk. At han kunne se inn til hennes mest private sted.

Drew hjalp henne inn i bilen og ga henne et beroligende smil og et vennlig vink da bilen kjørte vekk, som om det ikke var noen stor greie. Som om han ikke akkurat hadde tungekysset henne foran en gjeng med fotografer og forårsaket et indre jordskjelv.

Leppene hennes glødet fortsatt. De sitret etter kontakten.

Hun kunne ikke la tankene gå den veien. Hun var et middel for å nå et mål.

Det falt Drew Maddox naturlig å være forførende. Han var sikkert slik overfor alle kvinner han snakket med.

Hun måtte huske det.

Hele. Tiden.

